Τσίνγκφορντ

Το Τσίνγκφορντ () είναι συνοικία του Δήμου του Γόλθαμ Φόρεστ στο Βορειοανατολικό Λονδίνο, περίπου 16 χιλιόμετρα (10 μίλια) βορειοανατολικά από το Τσάρινγκ Κρος (που θεωρούνταν το κέντρο του Λονδίνου). Ιστορικά ήταν αγροτική ενορία του Έσσεξ, ενώ απέκτησε μορφή αστικής επαρχίας το 1894, και μεταξύ 1938 και 1965 σχημάτισε τον πυρήνα του Δήμου του Τσίνγκφορντ. Το Τσίνγκφορντ βρίσκεται κοντά στα όρια του Έσσεξ με τη Δασική Περιοχή Έπινγκ.

Συνορεύει βόρεια με το Σιουαρντστόουν, δυτικά με τα Γούντφορντ Γκριν και Μπάκχερστ Χιλ και νότια με το Γολθαμστόου. Στα δυτικά βρίσκονται οι τεχνητές λίμες Ουίλλιαμ Γκέρλινγκ και Βασιλιά Γεωργίου Ε΄, γνωστές και ως τεχνητές λίμνες του Τσίνγκφορντ, καθώς και ο ποταμός Λη. Στο Τσίνγκφορντ συνδέεται οδικά με το Πόντερς Εντ, ενώ το Σαουθ Τσίνγκφορντ συνδέεται με το Έντμοντον. Βόρεια βρίσκεται το Δάσος Έπινγκ, του οποίου το μεγαλύτερο μέρος βρίσκεται στο Έσσεξ αλλά προστατεύεται από την Εταιρεία της Πόλης του Λονδίνου.

Τοπωνύμιο
Ο ποταμός Τσινγκ διασχίζει την περιοχή, και η πόλη του Τσίνγκφορντ βρίσκεται κοντά σε πολλες διαβάσεις του ποταμού (ford στα αγγλικά). Ωστόσο, παλαιότεροι χάρτες και περιγραφές έχουν αυτό το όνομα για την περιοχή πριν την απόδοση ονόματος στον ποταμό και θεωρείται πως ο ποταμός απέκτησε το όνομα "Ching" από την περιοχή. Θεωρείται ακόμη, πως όπως παρουσιάζεται το Κίνγκστον στον Τάμεση στο Domesday Book του 1086 ως Τσινγκστόουν, η λέξη ching σήμαινε βασιλιάς στα παλαιά αγγλικά, και πως το Τσίνκγφορντ αναφερόταν στον ποταμό του βασιλιά, και το πέρασμα του βασιλιά. Η ιδέα αυτή ενισχύεται από τις διασυνδέσεις που είχε η περιοχή με τη μοναρχία, τα μέλη της οποία χρηιμοποιούσαν την περιοχή για κυνήγι. Ωστόσο, η πλέον γενικά αποδεκτή εξήγηση της ονομασίας της περιοχής, είναι πως η περιοχή ονομαζόταν αρχικά "Shingly Ford"—δηλαδή πέρασμα ποταμού με σανίδες.

Αξιοθέατα

Ένα από τα σημαντικά αξιοθέατα της περιοχής είναι το κυνηγετικό καταφύγιο της Βασίλισας Ελισάβετ. Αρχικά ονομαζόταν Μεγάλο Παρατηρητήριο, και κατασκευάστηκε για τον Ερρίκο Η΄ το 1543, για να επιτηρεί το κυνήγι ελαφιών. Το κτίριο βρίσκεται στην κοιλάδα του Τσίνγκφορντ, στο Δάσος του Έπινγκ, και είναι ανοιχτό στο κοινό.

Το Άσυλο του Μπάτλερ, προστατευόμενο κτίριο Β΄ βαθμού, χτίστηκε αρχικά ως σιταποθήκη στα μέσα του 19ου αιώνα, και είναι ένα από τα λίγα Βικτωριανά άσυλα που βρίσκονται εντός του δάσους. Το κτίσμα βρίσκεται παρακείμενα στο Κυνηγετικό Καταφύγιο της Βασίλισσας Ελισάβετ και οφείλει το όνομα του στον κάτοχο που είχε το 1891, τον Τζον Μπάτλερ. Τα άσυλα παρείχαν μη αλκοολούχα αναψυκτικά κατά την διάρκεια του κινήματος της Μετριοπάθειας. Αφότου έκλεισε το 2009, το κτίσμα ανακαινίστηκε από την Εταιρεία της Πόλης του Λονδίνου και άνοιξε ως καφετέρια το 2012.

Η Εκκλησία των Αγίων Πάντων στο Τσίνγκφορντ Μάουντ (γνωστή στην περιοχή ως η Παλιά Εκκλησία) χρονολογείται από τον 12ο αιώνα. Στην ακριβώς αντίθετη κατεύθυνση βρίσκεται το Κοιμητήριο του Τσίνγκφορντ Μάουντ, στο οποίο τάφηκε η οικογένεια Κρέι.

Το Φραϊντέι Χιλ Χάους, το οποίο χρονολογείται από το 1839, ήταν έπαυλη που ανήκε στον Ρόμπερτ Μπούθμπι Χίθκοτ, ο οποίος ήταν λόρδος της έπαυλης και εφημέριος της εκκλησίας. Ήταν αυτός που χρηματοδότησε την κατασκευή της εκκλησίας των Αγίων Πέτρου και Παύλου στο Τσίνγκφορντ. Τάφηκε στον θόλο της οικογένειας Μπούθμπι στο προαύλιο της Εκκλησίας των Αγίων Πάντων. Ο θόλος είχε αγοραστεί από τον Ρόμπερτ Μπούθμπι (απεβ. 1733), ο οποίος ζούσε στην προηγούμενη έπαυλη. Το σημερινό κτίσμα χρησιμοποιήθηκε ως κέντρο εκπαίδευσης, αλλά βρίσκεται σε διαδικασία πώλησης από το 2012.

Ο Περιστεριώνας Πιμπ Χολ βρίσκεται κοντά στο Φραϊντέι Χιλ και είναι ορατός από την είσοδο στον Εθνικό Δρυμό του Πιμπ Χολ. Ο περιστεριώνας, ο οποίος έχει χωρητικότητα 250 πουλιών, ανήκε στο Πιμπ Χολ (αρχικά Πάιμπς Χολ), μια από τις τρεις επαύλεις γύρω από το Τσίνγκφορντ. Το 1838 η έκταση πέρασε στα χέρια των Κομητών του Τσίνγκφορντ. Το αγρόκτημα που βρισκόταν κοντά στον περιστεριώνα διατηρήθηκε μέχρι πριν τον Β΄ Παγκόσμιο Πόλεμο. Ο περιστεριώνας αναπαρίσταται στο Μωσαικό Κληρονομιάς της Χιλιετηρίδας (Millennium Heritage Mosaic) στη μπροστινή πλευρά της αίθουσας συνελεύσεων του Τσίνγκφορντ. Πρόκειται για το τέταρτο αντικείμενο κάτω αριστερά στο μωσαϊκό. Υπάρχουν τοπικοί θρύλοι οι οποίοι αναφέρουν πως σε μια περίπτωση ο Κάρολος Β΄ ήταν για κυνήγι στο Δάσος Έπινγκ και αποκλείστηκε λόγω χιονοθύελλας. Βρήκε κρυσφήγετο στο Πιμπ Χολ και έμεινε ευχαριστημένος από το φαγητό που του προσφέρθηκε, και μάλιστα έκοψε το κρέας με το σπαθί του αναφέροντας αυτό είναι το Σερ Λόιν.

Το 1824 ανεγέρθηκε ένας οβελίσκος από γρανίτη στον λόφο Πόουλ, υπό την καθοδήγηση του Βασιλικού Αστρονόμου Τζον Ποντ, για να δείχνει προς τον βορρά για τα τηλεσκόπια του Βασιλικού Αστεροσκοπείου στο Γκρίνουιτς. Τοποθετήθηκε σε ψηλό σημείο κατά μήκος του μεσημβρινού του Γκρίνουιτς, αλλά σε υπολογισμό κατά τον 19ο αιώνα μετρήθηκε πως βρισκόταν 5,8 μέτρα (19 πόδια) δυτικά από τον μεσημβρινό. Σήμερα, μια παρακείμενη στήλη τριγωνισμού σηματοδοτεί τον σύγχρονο μεσημβρινό.

Το παλαιό δημαρχείο του Τσίνγκφορντ χρονολογείται από το 1929. Το κτίριο χρησιμοποιήθηκε για την στέγαση δημοτικών γραφείων, ενώ πλέον βρίσκεται προς πώληση.

Διακυβέρνηση
Το Τσίνγκφορντ βρίσκεται στην εκλογική περιφέρεια Τσίνκγφορντ και Γούντφορντ Γκριν του Βρετανικού Κοινοβουλίου, η οποία αποτελείται από τις έξι κοινότητες του Τσίνγκφορντ στον δήμο του Γόλθαμ Φόρεστ και τις δύο κοινότητες από τον Δήμο του Ρέντμπριτζ. Κάθε κοινότητα εκπροσωπείται από τρεις συμβούλους. Το Τσίνγκφορντ ανήκει στην περιφέρεια Βορειοανατολικού Λονδίνου στο Δημοτικό Συμβούλιο της Πόλης.

Όταν το Τσίνγκφορντ ήταν δημοτική περιοχή, πριν το 1965, στην πολιτική κυριαρχούσε η Ένωση Συνταξιούχων του Τσίνγκφορντ (Chingford Ratepayers' Association), η οποία ήταν ανεξάρτητη, αλλά οι Συντηρητικοί δεν κατέβαζαν υποψήφιους απέναντι τους.

Δημογραφικά στοιχεία
Κατά την απογραφή του 2011, το 86% του πληθυσμού της κοινότητας του Τσίνγκφορντ Γκριν, το οποίο καλύπτει τη βόρεια περιοχή ήταν λευκοί (77% Βρετανοί, 7% άλλοι, 2% Ιρλανδοί). Στην κοινότητα του Εντλμπέρι, που καλύπτει τις νότιες περιοχές και το Τσίνγκφορντ Μάουντ, ήταν κατά 78% λευκοί (68% Βρετανοί, 8% άλλοι, 2% Ιρλανδοί). Το 7% ήταν μαύροι (3% Αφρικανοί, 3% από την Καραϊβική, 1% άλλοι).

Αθλητικά σωματεία
 Το 1724 (άγνωστη ημερομηνία), διεξήχθη σημαντικός αγώνας της ομάδας κρίκετ του Τσίνκγκφορντ εναντίον της ενδεκάδας του Έντουιν Στέντ. Ο χώρος διεξαγωγής είναι άγνωστος. Αν διεξήχθη στο Τσίνγκφορντ, τότε πρόκειται για την παλαιότερη αναφορά σε αγώνα κρίκετ που διεξήθη στο Έσσεξ και η παλαιότερη αναφορά σε ομάδα από το Έσσεξ. Ο αγώνας αμφισβητήθηκε έντονα, μιας και η ομάδα του Τσίνγκφορντ αρνήθηκε να συνεχίσει τον αγώνα όταν η ενδεκάδα του Στεντ είχε το προβάδισμα. Ακολούθησε δικαστική διαμάχη και στη συνέχεια, όπως και σε παρόμοια περίπτωση το 1718, ο αγώνας επαναλήφθηκε ώστε να ικανοποιηθούν όλες οι πλευρές. Ο αγώνας ολοκληρώθηκε τον Σεπτέμβριο του 1728. Το τελικό αποτέλεσμα δεν καταγράφηκε, και δεν υπάρχει επιβεβαίωση πως η ομάδα του Στεντ διατήρησε το προβάδισμα και επικράτησε.
 Η παλαιότερη ποδοσφαιρική ομάδα στο Τσίνγκφορντ είναι η Egbertian FC, προηγουμένως Old Egbertian FC, η οποία ιδρύθηκε από πρώην μαθητές του Κολλεγίου Σεντ Έγκμπερτς του Τσίνγκφορντ. Το σωματείο ιδρύθηκε το 1928 και συνδέθηκε με τη Συμμαχία Ερασιτεχνικού Ποδοσφαίρου (Amateur Football Alliance, AFA). Αγωνίζεται σε ερασιτεχνικά πρωταθλήματα.
 Η Ridgeway Rovers Youth Football Club είναι τοπική ποδοσφαιρική ομάδα στο Τσίνγκφορντ. Σημαντικοί ποδοσφαιριστές που πέρασαν από αυτή είναι ο Ντέιβιντ Μπέκαμ, ο Άντρος Τάουνσεντ και ο Χάρι Κέιν.
 Μια ακόμη ερασιτεχνική ποδοσφαιρική ομάδα είναι η Chingford Athletic Football Club που ιδρύθηκε το καλοκαίρι του 2007, και διαθέτει τρεις ομάδες. Λόγω προβλημάτων με τους χώρους αγωνίζεται σε αγωνιστικούς χώρους άλλων περιοχών.
 Η ομάδα Chingford Rugby Club ιδρύθηκε επίσης το 1928.
 Η ομάδα Chingford Cricket Club θεωρείται πως ιδρύθηκε το 1884. Ο σύλλογος αγωνίζεται στο τοπικό πρωτάθλημα του Έσσεξ, ενώ η πρώτη ομάδα προβιβάστηκε στην Premier League το 2013.

 Ο Ιστιοπλοϊκός Σύλλογος Κινγκ Τζορτζ (King George Sailing Club) ιδρύθηκε την δεκαετία του 1970 και έχει τις εγκαταστάσεις του στην τεχνητή λίμνη Κινγκ Τζορτζ.

Μεταφορές

Το Τσίνγκφορντ εξυπηρετείται από τον Σιδηροδρομικό Σταθμό του Τσίνγκφορντ που είναι ο τερματικός σταθμός της διακλάδωσης από τον σταθμό του Λίβερπουλ Στριτ στο Σίτυ του Λονδίνου. Υπάρχει επίσης σταθμός στο Χίγκαμς Παρκ. Το Τσίνγκφορντ έχασε την σιδηροδρομική σύνδεση του με το Στράτφορντ με το ξήλωμα της 500 μέτρων γραμμής, γνωστής και ως Καμπύλη του Χολ Φαρμ το 1970, ενώ υπήρξαν εκστρατείες για την επαναλειτουργία της. Επίσης υπάρχουν διασυνδέσεις με λεωφορεία προς τις γύρω περιοχές.

Σημαντικοί κάτοικοι
 Ντάμα Λουίζα Άλντριχ-Μπλέικ, αξιοσημείωτη χειρουργός και πρωτοπόρος της ιατρικής εκπαίδευσης των γυναικών, γεννημένη στο Τσίνγκφορντ.
 Οι αδελφοί Κρέι που τάφηκαν στο κοιμητήριο του Τσίνγκφορντ Μάουντ.
 Ο ποδοσφαιριστής Ντέιβιντ Μπέκαμ μεγάλωσε στο Τσίνγκφορντ, ενώ έπαιξε ποδόσφαιρο και σε τοπικές ομάδες.
Ο επικεφαλής Σχεδιασμού της Apple Τζόναθαν Άιβ μεγάλωσε στο Τσίνγκφορντ.
 Στο Τσίνγκφορντ ζει ο πρώην ποδοσφαιριστής της Εθνικής Αγγλίας, της Τότεναμ και της Μάντσεστερ Γιουνάιτεντ, Τέντι Σέριγχαμ.
 Στο Τσίνγκφορντ μένει η τραγουδίστρια και πρώην μοντέλο Σαμάνθα Φοξ.
 Ο Λέσλι Φίλιπς, κωμικός, έζησε στην περιοχή.
 Ο Ράσελ Λίσακ των Bloc Party μεγάλωσε στο Τσίνγκφορντ.
 Ο Τσαρλς Άλκοκ, ιδρυτής της Ποδοσφαιρικής Ομοσπονδίας της Αγγλίας και ιδρυτής του FA Cup, μετακόμισε στο Τσίνγκφορντ με την οικογένεια του όταν ήταν νέος.
 Ο Πολ Ντι Άνο, πρώην τραγουδιστής των Iron Maiden, γεννήθηκε και μεγάλωσε στην περιοχή.
Ο Μάικλ Νύμαν, συνθέτης μινιμαλιστικής μουσικής μεγάλωσε στο Τσίνγκφορντ.
 Άντρος Τάουνσεντ, ποδοσφαιριστής, γεννήθηκε στην περιοχή.
 Χάρι Κέιν, ποδοσφαιριστής γεννήθηκε στην περιοχή.
 Ο επιχειρηματίας Ιάσων Χατζηιωάννου κατάγειται από το Τσίνγκφορντ.
 Ο σκηνοθέτης Πίτερ Γκριναγουέι, μεγάλωσε στην περιοχή.

Παραπομπές

Βιβλιογραφία

Εξωτερικοί σύνδεσμοι

 Ενορία του Τσίνγκφορντ

Γεωγραφία του Λονδίνου